ନୂଆଦିଲ୍ଲୀଃ ଭାରତ-ପାକିସ୍ତାନ ମଧ୍ୟରେ ତିକ୍ତତା ବଢ଼ୁଥିବା ବେଳେ ଆଜି ଇସ୍ଲାମାବାଦ ଏକ ନୂଆ ଚାଲ ଚଳାଇବାକୁ ଉଦ୍ୟମ କରିଛି। ପାକିସ୍ତାନ ବୈଦେଶିକ ମନ୍ତ୍ରୀ ଶାହ ମହମ୍ମଦ କୁରେଶୀ କହିଛନ୍ତି,
"ଯଦି ବନ୍ଦୀ ଥିବା ୱିଙ୍ଗ କମାଣ୍ଡର ଅଭିନନ୍ଦନଙ୍କୁ ଭାରତ ନେବାକୁ ଚାହୁଁଛି, ତା'ହେଲେ ଆମ କଥା ମାନିବାକୁ ପଡ଼ିବ। ଯଦି ଅଭିନନ୍ଦନଙ୍କ ବଦଳରେ ଭାରତ ନିଜର ଆକ୍ରମଣାତ୍ମକ ରୂପ ବନ୍ଦ କରିବ, ତା'ହେଲେ ଆମେ ଗିରଫ ପାଇଲଟ୍ଙ୍କୁ ଫେରାଇବାକୁ ଚିନ୍ତା କରିବୁ।" କୁରେଶୀ କହିଛନ୍ତି, ପାକିସ୍ତାନ ପ୍ରଧାନମନ୍ତ୍ରୀ ଇମ୍ରାନ୍ ଖାନ୍ ତାଙ୍କ ଭାରତ ପ୍ରତିପକ୍ଷ ନରେନ୍ଦ୍ର ମୋଦିଙ୍କ ସହ ଫୋନ ଯୋଗେ କଥା ହେବାକୁ ମଧ୍ୟ ରାଜି ଅଛନ୍ତି।
କୁରେଶୀ ଭାରତୀୟ ପାଇଲଟ ଅଭିନନ୍ଦନଙ୍କୁ ଫେରାଇଦେବା ପାଇଁ ବାଢ଼ିଥିବା ସର୍ତ୍ତକୁ ଖାରଜ କରିବା ସହିତ ଦୃଢ଼ ଜବାବ ଦେଇ ଭାରତ କହିଛି ପାକିସ୍ତାନ ତୁରନ୍ତ ପାଇଲଟ ଅଭିନନ୍ଦନଙ୍କୁ ଛାଡ଼ିବା ଦରକାର। ଏ ସଂକ୍ରାନ୍ତ ପାକ ସହିତ ଆମର କୌଣସି ଡିଲ୍ କରାଯିବାର ପ୍ରଶ୍ନ ଉଠୁନାହିଁ।
